Jos mietitään sitä, mitä Timo Soini lupasi eduskuntavaaleissa 2015 ja minkälaista politiikkaa hän on toteuttanut Juha Sipilän (kesk) hallituksessa, ei ole ihme, että soinilaiset kokivat rökäletappion Jyväskylän puoluekokouksessa 10. kesäkuuta 2017.

Soini ja perussuomalaiset linjasivat ennen vaaleja 2015, että uuden hallituksen on heti kautensa alussa päätettävä 2–3 miljardin euron lisäsopeutuksesta velkaantumisen taittamiseksi. Leikkaukset on ajoitettava vuosille 2017–2019.

Hallituksessa Soini kuitenkin päätti Sipilän ja kokoomuksen kanssa, että leikkaukset ovat 4 miljardia, ja ne aloitettiin heti vuonna 2015.

Lisäksi Soini linjasi ennen vaaleja, että maahanmuuton kustannuksista pitää leikata. Ei leikattu, sillä Euroopan pakolaiskriisistä tuli pelkästään vuonna 2015–2016 noin miljardin euron kustannukset veronmaksajille.

Myös EU-politiikassa Soini on antanut hallituskumppaneille periksi. Suomi on myös edelleen EU:n nettomaksaja, sitoutunut Euroopan unionin linjauksiin ja esimerkiksi Kreikan tukemiseen. Suomen EU-politiikassa ei ole Sipilän hallituskaudella tapahtunut mitään olennaista muutosta ”perussuomalaiseen” suuntaan.

Ainoat pienet myönnytykset, jotka Soini on saanut hallituksessa läpi, ovat olleet kehitysapuleikkaukset ja tuulivoiman syöttötariffien pieni viilaus. Silti tuulivoiman tukemiseen kuluu vuosittain satoja miljoonia euroja, eikä tuulivoimaloita edes veroteta yhtä paljon kuin muita voimalaitoksia.

”Pieni ja köyhä ihminen” on ollut ihmeissään Soinin ajamasta politiikasta.

Soini lupasi äänestäjilleen myös ”työllisyyden roimaa parantamista”. Työllisyys ei ole juuri kohentunut, ansiosidonnaista päivärahaa on leikattu ja työttömiä on muistettu milloin milläkin ”aktivointimallilla”. Palkkatukea ja starttirahojen määriä on myös supistettu.

Ei siis ole ihme, että ”pieni ja köyhä ihminen” on ollut hieman ihmeissään Timo Soinin ajamasta politiikasta ja perussuomalaisten linjasta.

Talouspoliittisten myönnytysten lisäksi Soini on antanut periksi esimerkiksi niin kutsutussa hallintarekisterilaissa. Suomalaisella yhtiöllä on nyt mahdollisuus hakeutua ulkomaisen arvopaperikeskuksen asiakkaaksi ja omistaja voi piilotella omaisuuttaan.

Perussuomalaiset poliisikansanedustajat olivat raivoissaan Soinille, mistä heitä palkittiin puolueen varoituksella.

Vielä ennen vaaleja Soini ja perussuomalaiset julistivat kannattajillen puolueohjelmassa näin:

”Suomen on tiukemmin puututtava yritysten aggressiiviseen verosuunnitteluun sekä harmaan talouden torjuntaan.”

Todellisuudessa Sipilä, Soini ja Orpo ovat leikanneet harmaan talouden torjunnasta miljoonia euroja. Resursseja on vähennetty esimerkiksi tullilta ja kilpailu- ja kuluttajavirastolta.

Soini petti myös taksikuskit, sillä ala avattiin perussuomalaisten vastustuksesta huolimatta kilpailulle ja lupakiintiö ja sinetöidyt taksamittarit poistuvat. Taksikuskeilta ei myöskään vaadita enää suomen tai ruotsin kielen taitoa.

Soini lupaili autoveron poistoa. Ei poistunut. ”Herrojen huvikuunarit ja juppiskootterit” Soini kehui laittaneensa verolle. Ei laittanut.

Lopulta koko vene- ja moottoripyörävero jäi hyllylle. Soinin ajama vero olisi koskettanut veneitä, joiden teho olisi 52 hevosvoimaa. ”Huvikuunareissa” pyörivät yleensä satojen hevosvoimien moottorit.

Soini on luvannut myös, ettei hänen hallituskaudellaan puututa kotihoidon tukeen, äidit saavat olla kotona levollisin mielin. Paitsi etteivät saa ainakaan niin isolla rahalla kuin aiemmin.

Vuoden 2017 alusta Sipilä, Soini ja Orpo päättivät leikata alle kolmevuotiaiden kotihoidon tukea, samalla leikattiin lapsilisiä, eläkkeitä ja työttömyyspäivärahaa.

Vielä eduskuntavaalien alla Soini lupasi, ettei pienituloisilta leikata.

Häviön hetkellä Soinin silmät olivatkin auenneet.

Toki Soini on saanut joitakin linjauksiaan läpi Sipilän hallituksessa, mutta suuret puheet ennen vaaleja 2015 ovat jääneet Sipilän ja Orpon runnomien asioiden varjoon. Nyt myös alkoholilaki on laitettu hyllylle, eikä se todennäköisesti mene läpi siinä mittakaavassa kuin perussuomalaiset haluavat.

Näillä ”vaalilupauseväillä” Soini marssi siis puoluekokoukseen Jyväskylään 10. kesäkuuta, missä hän yllättyi ja järkyttyi, kun hänen suosikkinsa Sampo Terho koki rökäletappion Jussi Halla-aholle.

Samalla koko puoluejohto, puoluesihteeriä lukuun ottamatta, meni uusiksi.

Häviön hetkellä Soinin silmät olivatkin auenneet. Nyt hänelle valkeni, että puolueessa on erittäin maahanmuuttokriittisiä Suomen Sisun jäseniä, Vastarintaliikkeen edustajia ja hommafoorumilaisia. Blogissaan hän valitti, että antikristillinen retoriikka rehotti erilaisilla keskustelupalstoilla.

Kaiken tämän lisäksi Soini ja hänen hengenheimolaisensa saivat lukea Ilta-Sanomista, että Jussi Halla-aho ”juntattiin” kahden ”puuhamiehen” voimin puolueen johtoon.

Siis kahden puuhamiehen voimin.

Nimetön ”puuhamies” kertoi lehdelle soitelleensa ainakin tuhannelle perussuomalaiselle ja hehkuttaneensa Halla-ahoa. Mitä sitten? Soittaminen ei ole mitään masinointia. Ihmisen puhelimen toisessa päässä pitää olla jollain tasolla samaa mieltä, että tällaiseen ”nuivaan junttailuun” lähtee mukaan.

Näiden ”järkyttävien” ja ”uusien” asioiden tultua ilmi 20 soinilaista päätti erota perussuomalaisten eduskuntaryhmästä. Nyt tämä ryhmä tunnetaan nimellä Uusi vaihtoehto.

Uutta ryhmässä on vain se, että Timo Soini on ryhmän takarivin muurahaisjäsen. Hän kuitenkin edelleen kantaa kortensa kekoon jatkaakseen keskustan ja kokoomuksen hallituspolittikan toteuttamista ministeri-Audin takapenkillä.